钦定古今图书集成/方舆汇编/边裔典/第101卷 > 《总叙》
## 钦定古今图书集成/方舆汇编/边裔典/第101卷 > 《总叙》

真腊国，或称占腊，其国自称曰“甘孛智。”今圣朝按《西
蕃经》，名其国曰“澉浦只”，盖亦甘孛智之近音也。自温
州开洋行，丁未针历闽、广海外诸州港口，过七州洋，
经交趾洋到占城。又自占城顺风可半月到真蒲，乃
其境也。又自真蒲行，坤申针，过昆仑洋入港，港凡数
十，惟第四港可入，其馀悉以沙浅，故不通巨舟。然弥
望皆修藤古木，黄沙白苇，仓卒未易辨认，故舟人以
寻港为难事。自港口北行，顺水可半月，抵其地，曰查
南，乃其属郡也。又自查南换小舟，顺水可十馀日，过
半路村佛村渡淡洋，可抵其地曰干傍，取城五十里。
按《诸蕃志》称“其地广七千里，其国北抵占城半月路，
西南距暹罗半月程，南距番禺十日”程，其东则大海
也。旧为通商往来之国，圣朝诞膺天命，奄有四海。唆
都元帅之置省占城也，尝遣一虎符百户、一金牌千
户同到本国，竟为拘执不返。元贞之乙未六月，天子
遣使招谕，余从行。以次年二月离明州，二十日自温
州港口开洋，三月十五日抵占城，中途逆风不顺，七
月始至。大德丁酉六“月回舟，八月十二日抵四明舶
岸。其风土国事之详，虽不能尽知，其大略亦可见矣。”